Z obecnej knižnice.....

Už len nepatrný čas nás delí od najkrajších sviatkov roka. Čas, keď sa všetko stíši, do sŕdc vstúpi pokoj a láska. Je to čas pokory, spomínania, poďakovania. To zlé sa snažíme zabudnúť a do nového vkladáme nádej.

Moje poďakovanie patrí pani Magduške Šivarovej, ktorá obecnú knižnicu v Rimavských Zalužanoch viedla 41 rokov. Popri práci pedagóga základnej školy bola knihovníčkou, ktorá svojím rozhľadom a ľudským prístupom vytvárala neopakovateľnú atmosféru knižnice. V tomto roku som po nej prevzala pomyselné žezlo s nádejou, že knižnica bude naďalej tým miestom, ktorej knihy vám spríjemnia voľné chvíle a kde nájdete odpovede na otázky v ktorejkoľvek etape svojho života.

V súčasnosti má knižnica k dispozícii 3000 zväzkov kníh z beletrie a rôznych vedných odborov pre všetky vekové skupiny.

Moja veľká vďaka patrí aj pánovi Milanovi Medveďovi, starostovi našej obce, za zabezpečenie nových regálov do knižnice a za veľkú podporu v jej činnosti.

Ďakujem tiež všetkým darcom kníh, ktorí prispeli k rozšíreniu knižného fondu. Možno práve tá ich kniha niekomu pomôže spríjemniť voľné chvíle, byť ideálnym spoločníkom, najmúdrejším poradcom, najtrpezlivejším učiteľom.

Nemôžem zabudnúť ani na moju bývalú kolegyňu z Knižnice prof. Štefana Pasiara v Hnúšti, pani Mgr. Martušku Vargovú, za jej pomoc pri znovuotvorení knižnice.

Ďakujem a nechávam dvere knižnice doširoka otvorené.

Jej služby môžete slobodne a bezplatne využívať každý piatok od 16:00 do 18:00 hodiny.

Všetkým vám prajem, nech váš domov počas sviatkov naplní duch Vianoc, nech vám prinesie pohodu, spokojnosť a nový rok naplní vaše priania.

Mária Kvetková